BBC Hausa - News - An fara shari'ar Henry Okah a Afrika ta Kudu
An fara shari'ar Henry Okah a Afrika ta Kudu
An sabunta: 2 ga Oktoba, 2012 - An wallafa a 10:17 GMT
'Yan kungiyar MEND a Niger Delta
An soma shari'ar tsohon shugaban 'yan gwagwarmayar Niger-Delta na Najeriya, a Afrika ta Kudu bisa zarginsa da hannu a bama-baman da suka tashi a Abuja a shekarar 2010.
Henry Okah ya musanta zarge-zarge 13 da ake masa, wadanda suke da nasaba da ayyukan ta'addanci.
A cewar kamfanin dillacin labarai na AFP, ministan Niger-Delta, Godsday Orubebe ya shaidawa zaman kotun na jiya cewa " Mr. Okah wani kusa ne na masu gwagwarmaya a yankin Niger Delta kuma 'yan gwagwarmayar na girmama shi."
An dai cafke shi ne a Johannesburg a washegarin tashin tagwayen bama-bamai da aka dasa a motoci a lokacin bikin cikar Najeriya shekaru 50 da samun 'yancin kai.
Hare-haren dai sun yi sanadiyyar mutuwar mutane 12 tare da jikkata wasu.
Kungiyar masu fafutuka ta yankin Niger Delta wato MEND ce ta yi ikirarin kai hare-haren.
An samu saukin kai hare-hare a yankin mai arzikin mai a Najeriya, tun bayan tayin afuwar da gwamnatin tarayya ta yi wa masu dauke da makamai a shekarar 2009.
Ana shari'ar Okah a Afrika ta Kudu ne bisa dokar kasar da ta bada hurumin yin hakan, saboda yana da shedar zama dan kasar.